Līgums par Konstitūciju Eiropai - Protokoli un Pielikumi - 29.Protokols par ekonomisko, sociālo un teritoriālo kohēziju



Oficiālais Vēstnesis 310 , 16/12/2004 Lpp. 0374 - 0375



29. PROTOKOLS PAR EKONOMISKO, SOCIĀLO UN TERITORIĀLO KOHĒZIJU AUGSTĀS LĪGUMSLĒDZĒJAS PUSES, ATGĀDINOT, ka Konstitūcijas I-3. pantā paredzēts mērķis veicināt ekonomisko, sociālo un teritoriālo kohēziju un dalībvalstu solidaritāti un ka ekonomiskā, sociālā un teritoriālā kohēzija pieder pie Savienības dalītās kompetences jomām, kas uzskaitītas Konstitūcijas I-14. panta 2. punkta c) apakšpunktā; ATGĀDINOT, ka Konstitūcijas III daļas III sadaļas III nodaļas 3. iedaļas noteikumi par ekonomisko, sociālo un teritoriālo kohēziju kopumā rada tiesisku pamatu tam, lai saliedētu un turpinātu attīstīt Savienības darbību minētajā jomā, ietverot fonda izveidi; ATGĀDINOT, ka Konstitūcijas III-223. pantā ir paredzēts izveidot Kohēzijas fondu; IEVĒROJOT, ka Eiropas Investīciju banka nabadzīgākajiem reģioniem aizdod lielas summas, kas aizvien palielinās; IEVĒROJOT vēlmi panākt lielāku elastību, piešķirot līdzekļus no struktūrfondiem; IEVĒROJOT vēlmi panākt samērīgu Savienības dalību dažādu līmeņu programmās un projektos dažās dalībvalstīs; IEVĒROJOT priekšlikumu Kopienas pašu resursu sistēmā vairāk ņemt vērā dalībvalstu relatīvo labklājību; IR VIENOJUŠĀS par šādiem noteikumiem, ko pievieno Līgumam par Konstitūciju Eiropai. Vienīgais pants 1. Dalībvalstis vēlreiz apstiprina, ka ekonomiskās, sociālās un teritoriālās kohēzijas veicināšana ir vitāli svarīga, lai Savienība pilnvērtīgi attīstītos un gūtu ilgtspējīgus panākumus. 2. Dalībvalstis vēlreiz apstiprina pārliecību, ka struktūrfondiem arī turpmāk jāatvēl nozīmīga loma, lai sasniegtu Savienības mērķus kohēzijas jomā. 3. Dalībvalstis vēlreiz apliecina pārliecību, ka Eiropas Investīciju bankai tās resursu lielākā daļa arī turpmāk jāatvēl ekonomiskās, sociālās un teritoriālās kohēzijas veicināšanai, un apliecina gatavību pārskatīt Eiropas Investīciju bankas vajadzības kapitāla jomā, līdzko tas būs vajadzīgs šim nolūkam. 4. Dalībvalstis vienojas par to, ka Kohēzijas fonds nodrošinās Savienības finanšu ieguldījumu projektos, kas attiecas uz vidi un Eiropas komunikāciju tīkliem tajās dalībvalstīs, kuru nacionālais kopprodukts uz vienu iedzīvotāju nesasniedz 90 % no Savienības vidējā rādītāja, un kurām ir programma, lai nodrošinātu atbilstību Konstitūcijas III-184. pantā paredzētajiem ekonomiskās konverģences kritērijiem. 5. Dalībvalstis apliecina nodomu pieļaut lielāku elastību, piešķirot aizdevumus no struktūrfondiem, lai ņemtu vērā īpašās vajadzības, ko nenodrošina pašreizējie noteikumi par struktūrfondiem. 6. Dalībvalstis apliecina gatavību mērķtiecīgi dažādot Savienības iesaistīšanās pakāpes attiecībā uz struktūrfondu programmām un projektiem, lai izvairītos no budžeta izdevumu pārmērīgas palielināšanās dalībvalstīs ar zemāku labklājības līmeni. 7. Dalībvalstis atzīst vajadzību regulāri pārraudzīt panākumus, kas gūti, īstenojot ekonomisko, sociālo un teritoriālo kohēziju, un apliecina gatavību šajā sakarā apzināt visus vajadzīgos pasākumus; 8. Dalībvalstis apliecina nodomu vairāk ievērot konkrētu dalībvalstu iespējas ieguldīt Savienības pašu resursu sistēmā un apzināt iespējas, kā koriģēt regresīvus elementus, kas attiecībā uz dalībvalstīm ar zemāku labklājības līmeni pašlaik pastāv Savienības pašu resursu sistēmā. --------------------------------------------------